钦定古今图书集成/明伦汇编/皇极典/第266卷 > 从谏如流赋 范仲淹 > 五声听政赋〈以圣人虚怀求理设教为韵〉田锡
## 钦定古今图书集成/明伦汇编/皇极典/第266卷 > 从谏如流赋 范仲淹 > 五声听政赋〈以圣人虚怀求理设教为韵〉田锡

伊昔夏禹，君临兆民，设五声以罗列，从万务以躬亲。
询采谟猷，虽刍荛之必达；敷陈忠谠，因金石以来伸。
故德如天赞，功惟日新，所以《文命》称为“圣人”者也。盖
以事尧统天，翼舜为理，常率职于旷土，遂成功于导
水。昊穹宝运，因王者以应期；虞氏瑶图，乃禅之而在
己。莫不夙兴念理，夕惕虚怀，思纳善之有益，谅虚受
以克谐。冀以圣功，维达聪之与明目；将令俭德，比茅
茨之与土阶。于是笋簴文陈，鼓鞞斯设。泗滨之玉磬
居次，凫氏之金镛就列。被鸣铎之在悬，亦扬音而中
节。五音递奏，来直谏以无疑；众善毕臻，补皇猷而靡
缺。乃曰“教我以道者，振灵鼍而献谋；咨尔以义者，闻
华钟而采收。”考鞞者谓余以狱，击磬者告吾以忧。彼
言事之激切，在铎韵之周流。扣击以闻，所谓乎同声
相应；锵洋有节，罔殊乎“同气相求。”是知居大宝以至
公，纳嘉谟而设教，有以见圣人以道为体，以天为貌。
必包纳而弗厌，盖仁贤之可乐；兢兢业业，敢弗躬而
弗亲；穆穆皇皇，实是则而是效。美哉！谦尊而卑不可
逾，体道而受人以虚，信，君臣之共济，若鱼水之相于。
谏有五焉，所以五器之音命尔。德惟一也，宜以一言
之善弼余。故得天锡元圭，帝传大政，菲饮食以示俭，
美黻冕而称盛。宜乎仲尼曰：“禹，吾无间焉。”于以见有
夏之至盛也。